U Mukul u Myntri Rangbah ba biang, ong ka Deborah\nRupang » Khubor » U Mukul u Myntri Rangbah ba biang, ong ka Deborah\nKa Deborah Marak, Myntri tnad pule puthi ka jylla, ka la ong ba u Mukul Sangma, u dei u Myntri Rangbah uba biang tam, bad kiwei ki seng kim don ki nongialam kiban iaryngkat bor bad u.\nHaba kren sha u nongthoh khubor, ka Marak ka la buh jingkylli, “Haei kita ki nongialam jong kiwei ki party khamtam ka NPP ha kane ka rilum Khasi-Jaintia”.\nKa la ong ba ki liangpyrshah ruh kum ka UDP, HSPDP bad kiwei kim lah ban iatynjuh bor bad u Mukul bad kaba paw shai ha iing dorbar thawain ka jylla ha kaba u lah ban kren marwei.\n“Ki liang pyrshah kim lah ban rah ia ki mat kiba biang ha iing dorbar thawain bad ki kren ruh khlem ka jingsngew skhem”, ka la ong ka nongialam ka Congress.\nHaba iaroh ia ka jingtbit jong U Mukul kum u Myntri Rangbah; ka Marak ka la ong ba u dei u briew uba bat slem tam napdeng kiba bun kiba bat ia ka shuki Myntri Rangbah ha ka jylla. “U dei u Myntri Rangbah uba neh slem tam ha ka shuki ha ka jylla”, la ong ka Marak.\nKa la ong ba lada bun kiba ong ba ka Congress kan nym wan shuh ha ka bor, hynrei kaei pat ka lad ba ki paidbah kin jied lait na ka Congress bad ka la kam ba kiwei ki seng, kim don ki nongialam kiba biang.\nKa la ong ba ki MLA ka liangpyrshah lei ki kren ha iing dorbar ruh da kaba shu pyneh jubor justi hynrei u Mukul u lah ban leh marwei ruh kum u nongialam.\n“Ngin wan phai biang ha ka bor ha ka elekshon ban wan hapoh ka jingialam u Dr Mukul”, ka la kam.\nHynrei ka la kubur ba ka lah ban don ka jingshah rem hangne hangtai namar ba ka Congress ka dei kaba synshar bun snem ha kane ka jylla hynrei haba ka por kaba sniew ka wan, ka por kaba bha ruh ka wan biang.\nKa la kyntait ha kawei ka liang ia ka jingmih khubor ba kan mih noh na ka Congress da kaba ong, “Nga don bad ngan iai don bad ka Congress namar ba ia nga la kha ha ka Congress”.\nShen ka seng, kan pynbna sa kiwei ki lynti pyrshah rel:KSU